Пол Верлен
Скъпите ръце…

Част 0 от „Мъдрост“

Превод от френски: Кирил Кадийски, 1994

chitanka.info

Скъпите ръце са пак пред мене,

мои мънички и мои бели —

след безброй убийствени раздели

и безброй забравени измени,

след пристанищата и страните,

след чужбина и теглата в нея

те разтварят ми — ръце на фея —

приказното царство на мечтите.

Две ръце — в съня и над душата,

как ли ще й шепнете — кажете, —

докато със злоба гласовете

в ужас див я карат да се мята?

Лъже ли видението златно —

с двете ни души в едно събрани,

с майчиното кротко състрадание,

с чувството — и в нас, и необятно?

Скъпите терзания, ръцете,

сладка болка, блянове свещени…

О, ръце, ръце, благословени,

всепрощаващия знак сторете!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.